Ingredjenti 600g għaġina ħelwa… skont l-istruzzjonijiet 1 sa 6 tar-riċetta ' Flan tal-Kiwi u Irkotta ' mogħtija f'dan il-ktieb krema pastiċċiera… skont ir-riċetta ' Krema Pastiċċiera ' mogħtija f'dan il-ktieb amaretti biċċa ċikkulata morra qoxra ta' lumija maħkuka bajda mħabbta Lesti l-għaġina bil-qoxra maħkuka tal-lumija miżjuda magħha. Ipprepara l-krema pastiċċiera. Ixgħel il-forn 180 0 C, gass numru 4. Idlek forma tat-torti b'dijametru ta' 23ċm bi ftit marġerina u għaddiha ħafif bid-dqiq. Tista' tiksiha b'karta tal-forn umda. Iftaħ nofs l-għaġina u iksi l-qiegħ tal-forma biha. Farrak ftit amaretti b'tali mod li tħallihom f'biċċiet kbar u iksi l-għaġina bihom. Ħokk ftit ċikkulata fuq l-amaretti. Ferra' l-krema fuq iċ-ċikkulata, illixa l-wiċċ u erġa' ħokk ftit ċikkulata fuqu. Iksi bl-amaretti sħaħ. Idlek ix-xfar tal-għaġina bi ftit ilma. Iftaħ in-nofs l-ieħor tal-għaġina u għatti t-torta biha. Agħfas tajjeb ix-xfar flimkien u neħħi l-għaġina żejda. Agħmel ftit xquq fil-wiċċ tat-torta u idlek bil-bajda mħabbta. Aħmi għal 40 minuta jew sakemm l-għaġina tieħu dak il-kulur dehbi sabiħ. Meta tkun saret, ħalliha tiksaħ għal ftit ħin fil-forma qabel tagħmilha fuq xibka tal-ħadid. Roxx ftit icing sugar fil-wiċċ qabel isservi.